B. Bugár, podpredseda NR SR: (2003-11-05):
Otváram rozpravu o tomto bode programu. Dostal som písomnú prihlášku dvoch pánov poslancov, od pána poslanca Maxona a pána poslanca Ondriaša. Pán poslanec Maxon, nech sa páči, môžete vystúpiť v rozprave, pripraví sa pán poslanec Ondriaš. M. Maxon, poslanec: Ďakujem pekne. Vážené panie poslankyne, vážení páni poslanci, chcel by som sa na vás obrátiť s pozmeňujúcim návrhom k vládnemu návrhu zákona, ktorým sa mení a dopĺňa zákon Slovenskej národnej rady č. 100/1997 Z. z. o hospodárení v lesoch a štátnej správe lesného hospodárstva. Môj pozmeňujúci návrh znie k prílohe zákona Sídla a územná pôsobnosť krajských lesných úradov a obvodných lesných úradov v stĺpci obvodného lesného úradu tak, že sa slová „Stará Ľubovňa“ nahrádzajú slovom „Kežmarok“. Vážené panie poslankyne, vážení páni poslanci, s týmto návrhom sa na vás obraciam v súvislosti s prerokovaním tohto zákona o hospodárení v lesoch a v štátnej správe lesného hospodárstva v znení neskorších predpisov. Obraciam sa o vašu podporu v súvislosti s týmto zákonom aj preto, že pokiaľ by tento môj návrh bol schválený, resp. teda náš návrh bol schválený, tak dochádza k umiestneniu oboch úradov, ktoré v procese usporiadania pozemkového vlastníctva musia veľmi intenzívne spolupracovať, to znamená lesného úradu a pozemkového úradu. Ja som si dovolil aj v krátkej dôvodovej správe uviesť, že z celkovej výmery približne 84 000-hektárovej rozlohy okresu Kežmarok je až 43 000 hektárov alebo 44 000 hektárov lesného pôdneho fondu, čo predstavuje až 53 % výmery okresu. Len na porovnanie by som chcel uviesť, že okres  Stará Ľubovňa má výmeru lesného pôdneho fondu len 25 854 hektárov. Súčasne by som vás chcel, vážené panie poslankyne, vážení páni poslanci, upozorniť, že napriek tomu, že teda je podanie na ústavný súd v súvislosti s novelou zákona 229, tak musíme rešpektovať právny stav, ktorý v tomto období je. Ide o ten zákon, ktorý sme schválili približne pred pol rokom. A tento zákon by mal riešiť usporiadanie pozemkového vlastníctva vo Vojenskom výcvikovom priestore Javorina. Vojenský výcvikový priestor Javorina bezprostredne súvisí s Kežmarkom. Aj keď agenda usporiadania pozemkového vlastníctva je predmetom kompetencie pozemkového úradu, celú tú problematiku bude potrebné riešiť v úzkej spolupráci s lesným úradom. Z toho vyplýva, samozrejme, logika veci, že by bolo optimálne, keby aj lesný úrad, aj pozemkový úrad mali jedno sídlo. K tomuto môjmu pozmeňujúcemu návrhu by som ešte chcel uviesť, že je aj historicky overené a odskúšané, že aj vo väzbe teda na tú výmeru lesného fondu Kežmarok bol sídlom týchto inštitúcií. Aj z hľadiska dopravných vzdialeností, aj z hľadiska centra vybavovania rozhodujúceho počtu predpokladaných žiadostí na usporiadanie pozemkového vlastníctva, ktoré sa týkajú aj lesného fondu, navrhujem teda tento pozmeňujúci návrh. Vážené panie poslankyne, vážení páni poslanci, ak sa diskutovalo o usporiadaní pozemkového vlastníctva, ak sa diskutovalo o zriaďovaní špecializovanej štátnej správy, tak vždy sa používali rôzne argumenty. Pokiaľ sa ale týka pozemkových úradov a lesných úradov, vždy sa používal objektívny ukazovateľ a to je výmera poľnohospodárskej pôdy, počet alebo rozsah neusporiadaných vlastníckych vzťahov a výmera lesnej pôdy. Tento môj návrh v každom prípade rešpektuje túto skutočnosť. A ak tento princíp a ak tento parameter, ktorý bol vydávaný za všeobecne objektívny, chceme dodržať, tak opäť zdôrazňujem, že logika veci hovorí, aby toto sídlo bolo v Kežmarku. Chcel  by som vás veľmi pekne poprosiť, aby ste tento návrh nebrali ako návrh opozičného poslanca Národnej rady Slovenskej republiky. Ja som dokonca prístupný aj prípadnému kompromisu, pretože na našich stoloch sme našli pozmeňujúci návrh podobného znenia, ktorý bude predkladať pravdepodobne po ústnom sa prihlásení do rozpravy koaličný poslanec. Vážené dámy a páni, ak by malo byť problémom len to, že tento návrh predložil opozičný poslanec, tak ja rešpektujem to právo koaličného poslanca a to jeho právo uchádzať sa o podporu koaličnej väčšiny. Mne naozaj v tomto prípade nejde o nejaké preteky získavania priazne alebo nepriazne Kežmarčanov alebo Ľubovňanov. V každom prípade ide mi o riešenie vecného problému tohto zákona. Takže, vážené dámy a páni, pozmeňujúci návrh som vám predniesol. Veľmi pekne vás prosím o jeho podporu. Ďakujem pekne.